Ukulandwa kongasekho isiko lesintu lapho kusuke kuyolandwa ilungu lomndeni elingasekho endaweni lapho aphumela khona umphefumelo. Uma kwenziwa lomsebenzi kusetshenziswa ihlamvu lesihlahla somlahlankosi. Mhlazane kuyolandwa umuntu lapho aphumela khona umphefumulo kuyaye kuhanjwe nehlamvu lesihlala somlahlankosi. Uma kwenziwa leli siko kuyaye kuhambe abantu besilisa kuphela, ngoba kunenkolelo yokuthi yibo abasondelane nabaphansi njengoba beyinsila yomuzi. Kuhamba usokhaya, uma usokhaya engasekho kucelwa omunye umnuntu wesilisa. Uma kuyolandwa umuntu kuvukwa ekuseni kusempondo zankomo ngoba abaphansi basebenza ngobunmnyama kunikelwe kulendawo asala kuyo . Uma kufikwa kuleyondawo, lowo osuke ephethe uhlamvu imvamisa usho lamazwi: "Sibanibani (usho igama lakhe) sesifikile sikulandile. Sithi asiha­mbe sibuyele ekhaya." Lamazwi ashiwo ukumhlanganisa nabasaphila bomndeni kuqinisekisa ukuthi usephila kanye nabo futhi usezoba yidlozi elihle. Emva kwalokho lowo ophethe uhlamvu akusafanele ukuthi abheke emuva, kumele abheke phambili angaphazanyiswa yilutho. Uma kuwelwa umfula noma kudlulwa endaweni ethize lowo ophethe uhlamvu uyaye athi: "Manje sibanibani sesiwela umfula othile, sidabula ihlathi elithile nawe". Ngezinye izikhathi kuke kwenzeke iphutha lokuthi lowo olandiwe angatshelwa ukuthi sekwenzakalani endleleni nokuthi sebekuphi nendlela. Lokhu kwenzeka ngenkathi sekuwelwa khona umfula, lowo ophethe uhlamvu angasho ukuthi sebefike kumuphi umfula futhi sebeyawela. Lokhu kudala izinkinga kanye nolaka olukhulu ngoba lowo okade eyolandwa usala khona lapho kuleyondawo, kufane nokuthi akalandwanga.